הפרס ניתן הפעם לעיתונאי עצמאי, בין היתר על כך שהוא "נאבק בקשרי הון-שלטון ובמניעים נסתרים". ועדת הפרס ציינה כי "שקוף עוסק בעיתונות נקייה מאינטרסים מסחריים". בוועידה הוענק גם מפעל חיים לגדעון אלון
תומר אביטל, מייסד-שותף "שקוף", זכה בפרס כנרת לתקשורת 2021. ועדת הפרס ציינה כי "שקוף עוסק בעיתונות נקייה מאינטרסים מסחריים". וכך גם נמשיך לפעול.  בדברי התודה אמר אביטל: "יש אמירה אמיצה בכך שהפרס ניתן לעיתונאי עצמאי". בנימוקי חבר השופטים נכתב עוד כי "אביטל דוגל בעיתונות למען האינטרס הציבורי ונאבק בקשרי הון-שלטון ובמניעים נסתרים. הוא מאמין שעיתונות איכותית צריכה ואמורה לשרת את הציבור ולתפקד ככלב השמירה של הדמוקרטיה. תרומתו לדיון הציבורי בתחום הפוליטי מעודדת שיח פתוח המביא לידי ביטוי את מגוון הקולות והדעות. המיזמים שייסד ולוקח בהם חלק פעיל, מעלים על סדר היום את חשיבות הדיון הציבורי לקיומה של הדמוקרטיה הישראלית". הפרס הוענק במסגרת ועידת סטודנטים של המחלקה לתקשורת באקדמית כנרת בראשות ד"ר עידית מנוסביץ שדנה בנושא "בחירה או בכי־רע – הפלונטר הפוליטי בישראל". בעבר הפרס הוענק למיקי חיימוביץ כשהייתה מגישת חדשות 10. בוועידה הוענק גם "פרס כנרת למפעל חיים בתקשורת 2021" לגדעון אלון, בעיקר על פועלו ככתב פרלמנטרי בעיתון "הארץ" ובעיתון "ישראל היום".  